Komisijos reglamentas (EEB) Nr. 1953/89
1989 m. birželio 30 d.
iš dalies keičiantis Reglamentą (EEB) Nr. 3143/85 dėl intervencinio sviesto, skirto vartoti tiesiogiai koncentruoto sviesto pavidalu, pardavimo sumažintomis kainomis
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 804/68 dėl bendro pieno ir pieno produktų rinkos organizavimo [1] su paskutiniais pakeitimais, padarytais Reglamentu (EEB) Nr. 763/89 [2], ypač į jo 6 straipsnio 7 dalį,
kadangi Komisijos reglamente (EEB) Nr. 3143/85 [3] su paskutiniais pakeitimais, padarytais Reglamentu (EEB) Nr. 1560/89 [4], nustatyta intervencinio sviesto, skirto vartoti tiesiogiai koncentruoto sviesto pavidalu, pardavimo sumažintomis kainomis sistema;
kadangi dabartinė sviesto rinkos ir intervencinių atsargų padėtis lemia, kad pateikiama labai daug paraiškų dėl parduoti pateiktų kiekių; kadangi, siekiant garantuoti patį geriausią intervencinių atsargų valdymą, lygias pirkėjų teises į produktus ir vienodų sąlygų taikymą jiems, reikėtų sukurti priemonę, pagal kurią būtų galima parduoti ribotą intervencinio sviesto kiekį taikant procedūrą, susidedančią ir dviejų nuoseklių etapų, kurių pirmasis apimtų pardavimą paraiškų konkurso tvarka, o antrasis - pardavimą iš anksto nustatytomis fiksuoto dydžio kainomis, ir atsižvelgiant į nuolatinį atsargų mažėjimą turėtų būti pateikiamas pranešimas apie Reglamento (EEB) Nr. 3143/85 1 straipsnio 2 dalyje nurodytą termino pabaigą;
kadangi atsižvelgiant į kainas, kuriomis parduodamas sviestas, reikėtų sumažinti su paskirties vieta susijusio užstato sumą;
kadangi Pieno ir pieno produktų vadybos komitetas per jo pirmininko nustatytą laiką nepateikė savo nuomonės,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 3143/85 iš dalies keičiamas taip:
1) prie 1 straipsnio pridedama ši 3 dalis:
"3. 2 dalyje nurodytas pranešimas apie termino pabaigą įsigalioja 1989 m. liepos 1 d.";
2) 2 straipsnio 4 dalies pirmoje įtraukoje žodžiai "285 ekiu" keičiami žodžiais "250 ekiu";
3) įterpiamas 2a straipsnis:
"2a straipsnis
1. 1 straipsnio pirmoje pastraipoje nurodytas sviestas taip pat gali būti parduodamas dviem nuosekliais etapais, pirmajame - skelbiant paraiškų konkursą, antrajame - iš anksto nustatytomis fiksuoto dydžio kainomis.
2. Pirmame etape sviestas pateikiamas parduoti skelbiant konkursą. Priedai prie reglamentų, susijusių su sviesto pardavimu, pakeičia pranešimą apie skelbiamą paraiškų konkursą.
Informaciją apie sviesto kiekius ir jo laikymo vietas galima rasti pagal minėto reglamento dėl sviesto pardavimo priede nurodytus adresus. Be to, kvietimus dalyvauti konkurse intervencinės agentūros gali iškabinti savo pagrindinėse buveinėse arba kitaip paskelbti.
Paraiškos, kuriose siūloma kaina yra mažesnė už 3 dalyje nurodytą minimalią kainą, nepriimamos.
3. Intervencinės agentūros parduodamus kiekius paskirsto tiems pareiškėjams, kurių paraiškose siūloma kaina yra lygi arba didesnė už reglamento dėl sviesto pardavimo priede nustatytą minimalią kainą.
Taikydamos pirmąją pastraipą intervencinės agentūros pirmiausia priima tą paraišką arba paraiškas, kuriose nurodyta kaina labiausiai viršija pirmiau minėtą minimalią kainą. Kiti kiekiai pirmoje pastraipoje minėtiems pareiškėjams paskiriami atsižvelgiant į jų pasiūlytas kainas, pradedant nuo labiausiai minimalią kainą viršijančios kainos.
Kadangi, gavus kelias paraiškas su ta pačia kaina, kai turimo kiekio nepakanka, intervencinė agentūra paskirsto jį proporcingai.
Ne daugiau kaip per keturias darbo dienas nuo nustatyto paraiškų paskelbtam konkursui pateikimo termino intervencinė agentūra kiekvienam pareiškėjui praneša, ar jo paraiška priimta.
Pasibaigus pardavimui pagal pirmiau minėtą paraiškų konkursą, intervencinės agentūros savo pagrindinėse buveinėse iškabina skelbimą apie likusius kiekius.
4. 1 dalyje minėtame antrajame etape kiekiai, likę pabaigus pardavimą pagal 2 ir 3 dalyse minimą paraiškų konkursą, pateikiami parduoti už minimalią kainą, nustatytą reglamento dėl sviesto pardavimo priede.
Tam tikslui reglamente dėl sviesto pardavimo nustatytomis sąlygomis pateikiamos paraiškos dėl pirkimo.
5. Valstybės narės, kurioje sviestas bus perdirbamas prieš atiduodant jį į mažmeninę prekybą, kompetentingai institucijai pirkėjas pateikia užstatą, kuriuo siekiama garantuoti, kad sviestas bus perdirbtas į koncentruotą sviestą, įpakuotas į galutinę pakuotę ir perduotas į Bendrijos mažmeninę prekybą šiame reglamente nustatytomis sąlygomis.
Pirmoje pastraipoje minėtas sviesto perdirbimas ir paskirties vieta sudaro pirminius reikalavimus, kaip apibrėžta Reglamento (EEB) Nr. 2220/85 20 straipsnyje.
6. Sviestas išvežamas ne vėliau kaip po 15 dienų nuo tos, kurią buvo priimta 3 dalies ketvirtoje pastraipoje nurodyta paraiška arba 4 dalies antroje pastraipoje nurodyta paraiška dėl pirkimo.
7. Intervencinės agentūros per 3 dalies ketvirtoje pastraipoje nustatytą laiką informuoja Komisiją apie kiekvieno paraiškų konkurso metu prašytus kiekius, pasiūlytas kainas, paskirtus kiekius ir pardavimo kainas, kurios buvo faktiškai taikomos remiantis 3 dalimi.
8. Šio reglamento nuostatos taikomos privatiems pardavimams, jei reglamente dėl pardavimo nurodomas šis reglamentas.
9. Taikant:
- 4 straipsnio 4 dalį perdirbimui ir pakavimui skirtas 90 dienų laikotarpis skaičiuojamas nuo 3 dalies ketvirtoje pastraipoje nurodytos paskutinės paraiškų priėmimo dienos,
- 6 straipsnį "siunta" reiškia koncentruoto sviesto kiekį, pagamintą iš sviesto, kuris, kaip nustatyta visos arba dalies paraiškos atžvilgiu, yra tos pačios kokybės ir nuolat gaminamas tose pačiose gamybinėse patalpose."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1989 m. birželio 30 d.